Papersnake/gushiwen huggingface dataset:
夜风堂前冬青架仆折其二干晓雪骤至
李梦阳（明代）

冬青手植年真久，冷日寒姿颇映堂。追悔木阑晴未补，忍教风干夜俱伤。

乱阶朱实离离静，仆雪青条茜茜长。翘首高云忆松柏，后凋溪壑转苍苍。
赋竹宫羽人芸谷
张炜（宋代）

昔年摘叶更寻枝，踏遍山巅与水涯。
今日华阳亲荐得，玉苗仙草映灵芝。
留题鸡鸣寺桂庵僧房二首 其一
湛若水（明代）

无树菩提月色空，庵前古桂发秋风。鸟窥橘井天泉涌，十日禅床借睡侬。
句
宋绶（宋代）

奇材剑客当前队，丽赋骚人托后车。
北渠
朱存（唐代）

金殿分来玉砌流，黑龙湖砌凤池头。
后庭花落恩波断，翻与南唐作御沟。
远行
宋祁（宋代）

平原已超忽，山径亦纡馀。
匹练迷征马，孤蓬伴客车。
江枫极目外，陇水断肠初。
行行不顾返，秋露泫人裾。
雨后
吴惟信（宋代）

雨后轻云学水流，惜春人瘦怕春休。梨花却恐难寻梦，燕子何曾细说愁。
木兰花慢 题双凤呈祥卷贺冯太守得子
陈霆（明代）

喜仙山诞果，百年事、未为迟。正华馆春融，红裁锦褓，翠揭犀帏。

天公要成双美，五年间、两送玉麟儿。表表食牛豪气，亭亭玉树风姿。

丹山长养羽毛奇，梧竹岂终栖。看鸣盛朝阳，览辉阿阁，浴采天池。

声名直追三凤，笑燕山、落后月中枝。为报青霄鹓鹭，九成伫让来仪。
秋夜
方干（唐代）

度鸿惊睡醒，欹枕已三更。梦破寂寥思，灯残零落明。

空窗闲月色，幽壁静虫声。况是离乡久，依然无限情。
风流子·结客少年场
康与之（宋代）

结客少年场。繁华梦，当日赏风光。红灯九街，买移花市，画楼十里，特地梅妆。醉魂荡，龙跳撝万字，鲸饮吸三江。娇随钿车，玉骢南陌，喜摇双桨，红袖横塘。天涯归期阻，衡阳雁不到，路隔三湘。难见谢娘诗好，苏小歌长。漫自惜鸾胶，朱弦何在，暗藏罗结，红绶消香。歌罢泪沾宫锦，襟袖淋浪。
游白石岩
陈傅良（宋代）

地向东南倾，石际沧海立。
蛟鼍限波涛，鸡犬得城邑。
居然通国望，跋莫他山及。
道人独有之，置屋三四级。
几看星月烂，却听风雨急。
于今二百年，我共冥鸿集。
晤语夕阳低，对酒秋旻湿。
明朝江上舟，避雨渔翁笠。
邂逅一俛仰，此道可於邑。
双声溪上思
陆龟蒙（唐代）

溪空唯容云，木密不陨雨。迎渔隐映间，安问讴雅橹。
遇雨
赵崇信（明代）

戍角声悲已十年，客心闻战益凄然。小溪积雨倾湓下，不为蛮方洗瘴烟。
鹧鸪天
晁端礼（宋代）

万国梯航贺太平。天人协赞甚分明。两阶羽舞三苗格，九鼎神金一铸成。

仙鹤唳，玉芝生。包茅三脊已充庭。翠华脉脉东封事，日观云深万仞青。
书牧斋集后二首 其二
周孝学（清代）

归老空门结净因，落花时复饯离人。出魔入佛超然处，欲浣朝衫一斗尘。
旅居雨中
刘敞（宋代）

尘垢厌淟涊，风雨为驱除。稍稍烦襟尽，萧萧秋气初。

堪忧忘陋巷，匡坐读群书。半夜梁山操，悲歌问起予。
别曹教授三首
裘万顷（宋代）

从渠柳色自青青，莫为行人赋渭城。
只恐南墙旧时竹，误随风雨作离声。
杨寺丞掌务西洛访别
宋庠（宋代）

长安久羁宦，门巷绝卿舆。朝绶徒云忝，宾綦日已疏。

何为趋玉趾，乃肯眷蓬庐。九棘历华选，四环承庆馀。

频叨范叔赠，时取长卿书。清晤辄穷景，高谈宁爨苏。

夫何苦吏役，忽尔怆离居。交臂愿从子，盍簪嗟弃予。

梁郊春草后，巩树夏云初。安石访吟社，少游乘泽车。

一官方效智，万里乍纡途。雅节鄙时尚，高才凌太虚。

奏篇希乙览，刷羽迟南图。行矣姑自爱，汉家方向儒。
和君时语农者 其二
彭汝砺（宋代）

大田既戒岁无忧，零雨其濛夜复收。籼稻可惟斋马鬣，圣禾亦自秀牛头。
奉和袭美太湖诗二十首。桃花坞
陆龟蒙（唐代）

行行问绝境，贵与名相亲。空经桃花坞，不见秦时人。

愿此为东风，吹起枝上春。愿此作流水，潜浮蕊中尘。

愿此为好鸟，得栖花际邻。愿此作幽蝶，得随花下宾。

朝为照花日，暮作涵花津。试为探花士，作此偷桃臣。

桃源不我弃，庶可全天真。
孟子·放太甲
陈普（宋代）

未道鸣条作网罗，近来毫邑转偏颇。
嗣君可到先王墓，为问南巢事若何。
偶作二首 其二
范浚（宋代）

飞花拂帘幌，亦有关篱墙。随风各偶尔，何足较短长。

富贵真传舍，易人岂其常。寄语穷巷士，少安无自伤。
夏四月不雨守臣不职之罪也将有请于神雨忽大作陈贺州有诗赞喜次韵以酬 其四
王十朋（宋代）

政拙年年厌祷祈，心香一炷逐云飞。老农问我何良苦，薄有田园胡不归。
送德守二叔侄上人还国清寺觐师
皎然（唐代）

道贤齐二阮，俱向竹林归。古偈穿花线，春装卷叶衣。

僧墟回水寺，佛陇启山扉。爱别吾何有，人心强有违。
匣剑
范仲淹（宋代）

灵剑经年匣，决云谁为高。
报分别有道，何认问吹毛。
次韵超然
释德洪（宋代）

翠寒空觉此生浮，岁月催人鬓易秋。忽忆倚天庐岳去，更寻清境武林游。

情亲愧与高人别，兴发徒烦夜月留。他日西湖远相忆，为君一笑散沙鸥。
智果庵
徐月溪（宋代）

居廛终是俗，饭罢即禅房。
竹荫一庭绿，荷分两岸香。
拙鸠呼雨缓，老衲补衣忙。
不厌频来此，岩深风自凉。
应约访遗绡女子
张资（宋代）

何人遗下一红绡，暗遣情怀意气饶。
勒马住时金{左革右登}脱，亚身亲用宝灯挑。
轻轻滴滴深深染，慢慢寻寻紧紧□。
料想佳人初失却，几回织手摸裙腰。
乞竹
王建（唐代）

乞取池西三两竿，房前栽著病时看。

亦知自惜难判割，犹胜横根引出栏。
凌江滩
邓林（宋代）

滩高舟去缓，閒眺莫湛江。
竹本沙痕旧，茅丛烧色新。
青裙瓶汲涧，白帽斧寻薪。
渺渺蛮烟起，秋风一旅人。
下尧峰
闵华（清代）

上尧峰接下尧峰，石路无尘满谷松。行尽清溪人不见，万修篁里一声钟。
贻王秀才
齐己（唐代）

功到难搜处，知难始是诗。自能探虎子，何虑屈男儿。

此道真清气，前贤早白髭。须教至公手，不惜付舟枝。
庐陵刘兄焱袖诗编稿相访借所和施从可唱酬韵答以三绝句 其一
程公许（宋代）

天憎我辈韵孤清，故遣催科尘污人。幸有新诗为湔祓，英琼瑶未足为珍。
侠客行席上赠吴子
皇甫汸（明代）

腊月金陵有侠客，雪中访我长干陌。双树初彫惠远林，六花正干袁安宅。

杯酒相逢总夙缘，江山转盼空陈迹。闻君明发广陵游，淮水孤帆重倚楼。

二十四桥何处是，思心随梦到扬州。
连日恩赐鲜鱼恭纪
查慎行（清代）

银鬣金鳞照坐隅，烹鲜连日赐行厨。感逾学士蓬池鲙，味压诗人丙穴腴。

素食余惭留匕箸，加餐远信慰江湖。笠檐蓑袂平生梦，臣本烟波一钓徒。
临川投赠
黄彦平（宋代）

主计怀萧相，临氏起次公。
履声元自识，环赐固宜蒙。
便觉长安近，宁论茂苑雄。
别计无好语。虚忝荐贤中。
花朝喜闻官军罗山大捷，嘉围以解
陈肇兴（清代）

横海谁登大将坛，指挥万骑入罗山。民能死守真知义，贼纵生逃半不还。

报国有心欣得间，请缨无路且偷閒。百花满眼添生意，似为官军一破颜。
留江城将还富池
董嗣杲（宋代）

吟断悲秋字，愁归饯腊筵。
天荒鹏路绝，水落雁汀悬。
白羽沈邮箭，沧江负钓船。
投閒须有日，处顺且添年。
送陈章甫
李颀（唐代）

四月南风大麦黄，枣花未落桐阴长。(阴 一作：叶)
青山朝别暮还见，嘶马出门思旧乡。
陈侯立身何坦荡，虬须虎眉仍大颡。
腹中贮书一万卷，不肯低头在草莽。
东门酤酒饮我曹，心轻万事如鸿毛。
醉卧不知白日暮，有时空望孤云高。
长河浪头连天黑，津口停舟渡不得。
郑国游人未及家，洛阳行子空叹息。
闻道故林相识多，罢官昨日今如何。
泉州贡院举梁八咏 其七
真德秀（宋代）

簪橐联辉三大老，节旄相映四贤侯。作成后进须先进，引领时流作胜流。
野菊
钱永亨（清代）

历乱秋风飒飒黄，棘篱椒坞隐微芳。非因仄径无由见，不遇闲人那觉香。

潦倒忍随秋草没，飘零愁见海田荒。柴桑三径俱榛莽，谁得如君只傲霜。
水调歌头·落日塞垣路
黄庭坚（宋代）

落日塞垣路，风劲戛貂裘。翩翩数骑闲猎，深入黑山头。极目平数千里，惟见雕弓白羽，铁面骏骅骝。隐隐望青冢，特地起闲愁。
汉天子，方鼎盛，四百州。玉颜皓齿，深锁三十六宫秋。堂有经纶贤相，边有纵横谋将，不减翠蛾羞。戎虏和乐也，圣主永无忧。
重到森溪桥二首 其二
何梦桂（宋代）

武陵深处隔黄埃，怪杀渔郎误入来。早识落花流水去，当初好莫把桃栽。
次韵道卿残腊步游林薮草木渐有生意三首 其三
周紫芝（宋代）

人生有荣瘁，否极泰必来。君看九地春，寸草无馀荄。

白首始一遇，蒲轮迎老枚。祁隐不可招，诩径行当开。

我欲寻卢敖，卢敖安在哉。但当急洗眼，看子登云台。
雉堞悬溜
戴梓（清代）

古筑危悬砌草浓，女墙如齿写群峰。昨宵塞雨连湖急，十里青山走白龙。
解印作二首 其一
张元凯（明代）

肘后虎符失，匣里龙剑存。犹堪淬砺之，沙场报君恩。
至剡溪寄梦龄昌龄
王十朋（宋代）

歉岁为行客，清秋别故园。自从离雁荡，长是念鸰原。

世路疲来往，亲闱废凊温。缄书付归仆，销尽旅中魂。
题毛霆甫诗集
文天祥（宋代）

白云英英，涧水泱泱。
彼美人兮，硕大且昌。
春霁
吴可（宋代）

南国春光一半归，杏花零落雨霏微。
新晴院宇寒犹在，晓絮欺风不肯飞。
白鼻騧
李白（唐代）

银鞍白鼻騧，绿地障泥锦。
细雨春风花落时，挥鞭直就胡姬饮。
游汴城宋宫故址
沈树本（清代）

帝阙崔巍逼敌营，乘舆仓卒赴青城。力穷巷战悲何，计决亲行误范琼。

此后难逢回日驭，有人空唤渡河声。杜家留守真鸡狗，草草南归失四京。
三月旦晚晴
方回（元代）

社雨弥三日，先之雹与雷。
已疑春色尽，忽逐晚晴回。
佳笋常迟出，奇出每后开。
微寒胜骤暖，更莫十分催。
东郊
陈耆卿（宋代）

要拓郊原眼，短筇扶我东。
秧寒针怯水，麦熟浪酣风。
古寺荒烟外，孤禽落照中。
得醪嫌独醉，犹及灌园翁。
武陵春·水火互交南北位
王吉昌（元代）

水火互交南北位，金木换西东。胎结源流帝旺宫。消息造真功。胎马骤归三岛外，九曲六牛通。酝就玄珠透体红。轻健混冲融。
黄石庙
赵滋（金朝）

狂豪击车代无人，神石一砭志乃信。吹嘘风云遮楚秦，炎精炽然四百春。

一编尚吝续后尘，江山有待终此身。望望久愁横目民，朝阳凄凄霜未休。

江燕竟来江北游，山回鼎移海横流。天风何时清九州，草泥自古跧王侯。

神弃不恤谁当羞，割牲酾酒空千秋。
孝烈祠乐章二首 其二
黄佐（明代）

濮山㟪崔兮濮水漻泬，高贤愉愉兮繄孝而烈穆。

并骋兮槃桓，愉桑梓兮涕潺湲。象舆轙兮憺容与，灵临飨兮福我士女。

矫扬光兮宴娭，永山侧兮云施。般姚姚兮裔裔，灵何为兮汪然逝。

褰雾縠兮窅冥冥，山水夕兮含清。春有兰兮秋有菊，结无极兮芳馨。
拟魏太子邺中集诗八首·其一·魏太子
谢灵运（南北朝）

百川赴巨海，众星环北辰。
照灼烂霄汉，遥裔起长津。
天地中横烂，家王拯生民。
区宇既涤荡，群英必来臻。
忝此钦贤性，由来常怀仁。
况值众君子，倾心隆日新。
论物靡浮说，析理实敷陈。
罗缕岂阙辞，窈窕究天人。
澄觞满金罍，连榻设华茵。
急弦动飞听，清歌拂梁尘。
莫言相遇易，此欢信可珍。
盘斋
赵釴夫（宋代）

退之送李愿，归欤两山间。
而今乃有此，坐能悦吾颜。
游西山诗十二首 其八 歇马望湖亭
文徵明（明代）

寺前杨柳绿阴浓，槛外晴湖白映空。客子长途嘶倦马，夕阳高映送飞鸿。

即看野色浮天际，已觉扁舟落掌中。三月燕南花满地，春光都在五云东。
即事二首
陈杰（宋代）

扁舟小系画阑西，万里晴光一拄颐。
湖面俗包天外去，峤鬟疑割海中来。
高空自泻轩皇乐，元气长涵杜老诗。
庆历残碑重回首，此生何限退忧时。
几复寄槟榔且答诗劝予同种复次韵寄之
黄庭坚（宋代）

少来不食蚁丘浆，老去得意漆园方。
监中已失儿时面，忍能乞与兵作郎。
题虎丘西寺
张祜（唐代）

嚣尘楚城外，一寺枕通波。松色入门远，冈形连院多。

花时长到处，别路半经过。惆怅旧禅客，空房深薜萝。
以水仙花供都运判院 其二
张孝祥（宋代）

瘴土风烟那有此，却疑姑射是前身。冰肌玉骨谁消得，付与霜台衣绣人。
心月照云溪 本名蓦山溪 山居述怀
王丹桂（金朝）

既抛火院，尘事难拘检。物外乐逍遥，总疏远、征徭赋敛。粗衣淡饭，据分且随缘，青峰畔，白云中，独把清闲占。茅庐一厦，相称平生愿。里面但容身，也不在、浮华妆点。锁窗寂静，恣意任高眠，红日上，两三竿，犹自柴门掩。
王定国自彭城往南都，时子由在宋幕，求家书
苏轼（宋代）

王郎西去路漫漫，野店无人霜月寒。
泪尽粉笺书不得，凭君送与卯君看。
伊川喜雨
黄庶（宋代）

尺雨乘春慰望深，家家仓廪一年心。伊川父老还知否，此是随车傅说霖。
庆春泽 春阴
陈维崧（清代）

已近花期，未过春社，小楼尽日沈吟。暝色连朝，江南倦客难禁。

门前绿水昏如梦，粉云遮、失却遥岑。谢桥边，冻了梅魂，结了春阴。

年时恰是莺花候，正黄归柳靥，红入桃心。舞扇歌衫，参差十里园林。

东风吹得韶光换，讵料人、真个如今。问何时，日上花梢，细哢鸣禽。
除夕
方岳（宋代）

短发萧萧老侍祠，夜坛三上华封辞。
皇储天启重轮日，帝座春环万寿卮。
材具不供当世用，林居亦望太平时。
羽衣舞手香如雾，报答空餐但祝厘。
绿头鸭
长筌子（金朝）

雨初晴，江山景色新鲜。乍艳阳，春光美丽，见郊原、芳草芊芊。

睹梨花、轻笼淡月，闻松声、冷和清泉。风细池塘，帘垂院落，晓莺啼唤柳含烟。

更叠翠山屏如悄，时物笔难传。谁能悟，韶华不久，人世非坚。

走红尘、何曾返照，损气神、虚度流年。竞锥刀、如蝇见血，恋妻男、似蚁争膻。

火宅忧煎，情波出没，四生六道不知还。任千劫轮回贩骨，迷了本灵源。

聪明客，诸缘放下，闲里修仙。
摸鱼儿（春光）
李裕翁（宋代）

计江南、许多风景，繁华只在睛昼。些儿淡沲花著柳。疏雨后。更艳艳绵绵，泼眼浓如酒。飞浮宇宙。但借日浮香，随烟著物，巧笔画难就。

惆怅处，曾记苏堤携手。十年惊觉回首。苍埃霁景成阴晦，湖水湖烟依旧。凝望久。问燕燕莺莺，识此年花否。长门别有。脉脉断肠人，柔情荡漾，长是为伊瘦。
祗役道中二首
宋祁（宋代）

絮乱东风急，花飞杂树稠。
离家王粲恨，赠妇彦先愁。
樵浦连樯度，旗亭数盖留。
痴人了官事，归钓误楂头。
题沈石友藏玉溪生像砚
吴昌硕（清代）

包山妙笔摹玉溪，端石砚刻神仙姿。沈郎得之日临池，雪窗更和无题诗。
百法庵次载叔韵 其六
韩淲（宋代）

从昔韶华不负人，软红尘里帝城春。平高一望多杨柳，殢雨沾风处处新。
咸阳
王镃（宋代）

劫灰飞出祖龙宫，六国强吞总是空。
独有椒兰香不散，春风移过草花中。
饮朱叔祥虹山草堂赋赠
张应申（明代）

饮君虹山堂，为君赋新诗。虹山倚城雉，云木遥蔽亏。

堂构共閒邃，曲径何逶迤。窥轩俯列壑，委砌滋轻荑。

兰葩无虚鲜，黄鸟逝相追。美人抚鸣琴，四座含酸悲。

讵意弹者心，能令听者思。贱子谢先晨，慷慨前致辞。

勿竞桃李荣，而遗松桂姿。坎坷何足叹，丘壑良自怡。
以道次韵因再和二首 其一
张镃（宋代）

秋林何翅一般香，楚思无穷属野航。不必再参庞老语，要须先会接舆狂。

青灯渐向韦编熟，白露初添玉井凉。久矣荡除人我相，莫疑高尚鄙侯王。
赠碧眼相士六言二首
刘克庄（宋代）

耳白无盖世名，眼碧有奇中语。
老夫定非醉翁，斯人莫是初祖。
送陈殿丞知韶州
梅尧臣（宋代）

韶州使君行，请问韶石名。
传闻古帝舜，石上奏九成。
凤皇为之下，朱鸟不复鸣。
旧祠亡玉琯，四序安得平。
至今南方热，腊月裘服轻。
事外共废酒，曲江风物清。
颂古四十首 其三十八
释守珣（宋代）

借婆裙子拜婆朝，问佛唯言汝惠超。万古石头城下水，终归大海作波涛。
【中吕】粉蝶儿_怨别银烛高
王挺秀（元代）

怨别
银烛高烧，画楼中月儿才照，绣帘前花影轻摇。翠屏闲，鸳衾剩，梦魂初觉。觉来时香汗初消，更那堪绣帏中冷落。
【醉春风】珠帘上玉玎王東，金炉中香缥缈，彩云声断紫鸾箫。那其间恼，恼，万种凄凉，几番愁闷，一齐都到。
【普天乐】露浥的海棠肥，霜压的梧桐落。金风淅淅，玉露消消。云中白雁飞，砌畔寒蛩叫。夜静离人添寂寥，越教人意穰心劳。眼横秋水，云埋楚岫，浪起蓝桥。
【十二月】夜沉沉明河皎皎，昏惨惨暮景消消，低矮矮帏屏静悄，冷清清良夜迢迢。闷恹恹把情人去了，急煎煎心痒难揉。
【尧民歌】呀，愁的是雨声儿淅零零落滴滴点点碧碧卜卜洒芭蕉，则见那梧叶儿滴溜溜飘悠悠荡荡纷纷扬扬下溪桥。见一个宿鸟鸟忒楞楞腾出出律律忽忽闪闪串过花梢，不觉的泪珠儿浸淋淋漉漉扑扑簌簌揾湿鲛绡。今宵，今宵睡不着，辗转伤怀抱。
【耍孩儿】银烛淡淡光先照，瘦影孤灯对着，教人怎不自量度，急煎煎业眼难交。虚飘飘魂迷上了枕上胡蝶梦，笑吟吟喜喜欢欢鸾凤交。相思病难医疗，云收雨歇，魄散魂消。
【尾声】怕的是王吉玎珰铁马敲，病恹恹精神即渐消，从来好事多颠倒，好着我短叹长吁到不的晓。
夏夜极凉
朱槔（宋代）

素简久辞夜，清风先戒秋。
稻深群蛤吠，草暗一萤流。
舌在殊无计，心空尚有求。
按图寻分野，楚尾见吾州。
弓剑空遗瘴海涯南冠怅望泪偷垂满头白发心如铁自写幽芳慰所思
袁华（明代）

郑君独行今重见，图画仍兼著述存。多少梁园旧词客，长裾又曳向谁门。
岁除日与子颍登日观观日出作歌
姚鼐（清代）

泰山到海五百里，日观东看直一指。
万峰海上碧沈沈，象伏龙蹲呼不起。
夜半云海浮岩空，雪山灭没空云中。
参旗正拂天门西，云汉却跨沧海东。
海隅云光一线动，山如舞袖招长风。
使君长髯真虬龙，我亦鹤骨撑青穹。
天风飘飘拂东向，拄杖探出扶桑红。
地底金轮几及丈，海右天鸡才一唱。
不知万顷冯夷宫，并作红光上天上。
使君昔者大峨眉，坚冰磴滑乘如脂。
攀空极险才到顶，夜看日出尝如斯。
其下濛濛万青岭，中道江水而东之。
孤臣羁迹自叹息，中原有路归无时。
此生忽忽俄在此，故人偕君良共喜。
天以昌君画与诗，又使分符泰山址。
男儿自负乔岳身，胸有大海光明暾。
即今同立岱宗顶，岂复犹如世上人。
大地川原纷四下，中天日月环双循。
山海微茫一卷石，云烟变灭千朝昏。
驭气终超万物表，东岱西峨何复论。
柳梢青
张鎡（宋代）

雨后天涯。微云送晚，过尽归鸦。何处开尊，海棠亭小，飞燕风斜。

有人粲玉娇花。更翳凤、曾游帝家。长远身心，温柔情态，不枉多他。
寒食遇雪
黎贞（明代）

三月边城雪未乾，琼瑶飞舞海天宽。榆烟寂寂千家晓，柳絮天天万里寒。

歌管声中银作屋，鞦韆影里玉为竿。半生踪迹遍南北，知是明年何处看。
采莲曲·金桨木兰船
刘孝威（南北朝）

金桨木兰船，戏采江南莲。
莲香隔浦渡，荷叶满江鲜。
房垂易入手，柄曲自临盘。
露花时湿钏，风茎乍拂钿。
赠坦菴告别
白玉蟾（宋代）

杖头挑起一天云，政是梅花十月春。
猿叫千山风势恶，雪迷万里雨声频。
今朝瓢笠游方外，旧处烟霞失主人。
好去著鞭行所得，他时相见话头新。
永某氏之鼠
柳宗元（唐代）

永有某氏者，畏日，拘忌异甚。以为己生岁直子；鼠，子神也，因爱鼠，不畜猫犬，禁僮勿击鼠。仓廪庖厨，悉以恣鼠，不问。

由是鼠相告，皆来某氏，饱食而无祸。某氏室无完器，椸无完衣，饮食大率鼠之馀也。昼累累与人兼行，夜则窃啮斗暴，其声万状，不可以寝，终不厌。

数岁，某氏徙居他州；后人来居，鼠为态如故。其人曰：“是阴类，恶物也，盗暴尤甚。且何以至是乎哉？”假五六猫，阖门，撤瓦，灌穴，购僮罗捕之，杀鼠如丘，弃之隐处，臭数月乃已。

呜呼！彼以其饱食无祸为可恒也哉！
樱花花下作 其一
郑孝胥（清代）

仙云昨夜坠庭柯，化作蹁跹万玉娥。映日横陈酣国色，倚风小舞荡天魔。

春来惆怅谁人见，醉后风怀奈汝何。坐对名花应笑我，陋邦流俗似东坡。
庚申元旦
晓青（清代）

又是从头起，无端笑一新。盛衰何预汝，冷暖亦随人。

有面将迎壁，忘言莫问津。祇宜梅与石，同伴寂寥身。
悼云泉勤庵主
曾几（宋代）

正坐长斋早得衰，中年一病莫医治。悬知水复山重地，难度风饕雪虐时。

乘兴前村曾有约，寄声绝顶可无诗。禅房手自栽花木，付主林神好护持。
赠邓东
王质（宋代）

青藜半夜放光明，玉字金文下太清。举眼试看君行略，点头会尽我平生。

运行胜景丁居丑，岁建昌期乙遇庚。四十五年如梦过，尚堪晚景见升平。
丁丑元日
何南凤（明代）

岁旦浑如初夏天，风柔日暖庆新年。不知佛法新多少，斋罢閒行柏树前。
游七星岩 其二
谭谕（明代）

嵯峨高洞是蓬莱，袖拂晴岚绝点埃。玄石七拳星斗现，青山四面画图开。

逍遥我亦缑山侣，丹鼎谁知葛令才。笑醉碧桃吹凤管，白云天畔倚楼台。
松江舟中
李念慈（清代）

松江过吴会，一道得安流。旭日轻乌动，和风细草抽。

近城先见塔，入市尽通舟。柔橹春衫把，吴娘倚柁楼。
怀喻叔奇
王十朋（宋代）

结得贤关雁塔因，东州相遇益相亲。凌云三赋我惭马，清唱百相君胜秦。

冀北群空殊昔别，江东日暮倍伤神。同年四百二十六，莫逆论交能几人。
客杭书怀
林云铭（清代）

老去偏为客，病多不耐愁。疏钟千里梦，淡月半床秋。

羽檄惊旁午，家书绝致邮。宵深眠未稳，肠断碧云楼。
晚坐新亭对溪山有感二首
钱时（宋代）

莫道壶中日月长，壶中日月只寻常。
乾坤今古无穷妙，是我庭前一草芒。
浣溪沙
刘基（明代）

春半江城不见花，也无杨柳可藏鸦。青烟碧草到天涯。

过雨郊原啼布谷，始雷池沼出鸣蛙。清明寒食客思家。
延平阁閒望 其六
黄裳（宋代）

倚阑谁问紫玄翁，湘浦幽怀莫我同。邂逅秦渔人不识，扁舟常在水西东。
以糟水灌芍药戏题 其一
葛胜仲（宋代）

年年国艳赏敷腴，酩酊供人就燕胥。此段固应先骨醉，餔糟聊学楚三闾。
和富阳陈大夫祷雨有感韵 其一
曾丰（宋代）

千里羁怀那更秋，一陪行乐一忘忧。看君俶傥足谁柅，顾我轮囷枝一虬。

卓令下车宣汉诏，周王前籍访箕畴。拔茅切不须连茹，吾自胸中有一丘。
览皎然《渠南乡集》
贯休（唐代）

学力不相敌，清还仿佛同。高于宝月月，谁得射雕弓。

至鉴封姚监，良工遇鲁公。如斯深可羡，千古共清风。
送孙勉
苏轼（宋代）

昔年罢东武，曾过北海县。
白河翻雪浪，黄土如蒸面。
桑麻冠东方，一熟天下贱。
是时累饥馑，常苦盗贼变。
每怜追胥官，野宿风裂面。
君为淮南秀，文采照金殿。
（君尝考中进士第一人。
）胡为事奔走，投笔腰羽箭。
更被髯将军，豪篇来督战。
（其兄莘老以诗寄之，皆言战事。
）亲程三郡士，玉石不能衒。
欲知君得人，失者亦称善。
君才无不可，要欲经百炼。
吾诗堪咀嚼，聊送别酒咽。
次彦深韵
洪皓（宋代）

日长漏永滴铜壶，酒冽杯深困腐儒。
公子殷勤歌舞劝，献酬交错屡传呼。
送安成欧阳子履进士奉命犒师广中便道归省
程敏政（明代）

驿舟南下柳初黄，春冻全消水力长。奉使一番聊过岭，宁亲千力得还乡。

行装价重题名记，贺客欢生具庆堂。却倚东风听候雁，定多诗梦到池塘。
临终偈
释祖珍（宋代）

生本无生，死本无死。
生死二途，了无彼此。
青县遇冻同维曼木叔
郭浚（明代）

朔风吹短舸，南客话寒天。雪暗迷青野，凌浮拥碧川。

奔狐号古戍，饥鹘下平田。今夜谁家宿，孤城起暮烟。
和人题会仙楼
欧阳澈（宋代）

朱甍飞峻势凌烟，卷白楼中悉谪仙。枕曲顿能逃外果，漱醪端欲继前贤。

云屏环列蓬壶境，花锦均铺水墨天。涤濯吟魂强裁句，诗成冷笑满囊钱。
西江月（寿吴景年）
陈著（宋代）

箫玉和鸣云里，彩衣娱舞风前。好从龟鹤同长年。看取蟠桃结遍。

事业都随分定，儿孙也靠心传。隐耕窗下腹便便。相去神仙不远。
山中怀龙山诸兄弟
宋登春（明代）

鲁多君子儒，赵有慷慨士。结缨蹈仁义，提剑死知己。

雕龙岂足蹈，刻鹄终见鄙。缅怀子怅而，静言吾老矣。

□栖惬素心，谷汲劳孺子。僶俛慕前修，耳顺方知耻。
咀丛间新茶二绝 其二
汪炎昶（宋代）

卢仝陆羽事煎烹，谩自誇张立户庭。别向人间传一法，吾诗便把当茶经。
罗浮山
文丙（唐代）

罗浮多胜境，梦到固无因。知有长生药，谁为不死人。

根虽盘地脉，势自倚天津。未便甘休去，须栖老此身。
午寝而起怀子仪公择
赵蕃（宋代）

梦里槐安底处宫，梦回依旧向来空。
竹阴可藉日已薄，柿叶堪来霜未红。
酌酒谁知幽子独，纵谈那得两君同。
诗拈信手初无味，閒迥西窗运秃翁。
约圆机不至将出游鸡头山作二绝句
晁说之（宋代）

君何忘我不交关，为我胜君便不闲。
豹雾人须归豹谷，鸡栖车且游鸡山。
过湖口县上下石锺山，即东坡所记者，是夕宿
杨万里（宋代）

上锺山，下锺山，
两锺甬大何处悬。沧波作杵天作虡，
悬在江湖都会间。蜀江西来一万里，
章江南来会於此。更著鄱阳与彭蠡，
混同四水作一水。万岁千秋撞不止，
两锺可是难当抵。上锺打得到骨髓，
下锺打穿胸腹底。世无坡老辨古器，
谁知出自周与魏。老夫不能认款识，
愿闻大声开病耳，今夜月明正无滓。
百合
王右丞（宋代）

少陵晚崎岖，托命在黄独。天随自寂寞，疗饥惟杞菊。

古来沦放自，馀馨被草木。我客汉东城，邻曲见未熟。

不应恼鹅鸭，更忍累口腹。过从首三张，伯仲肩二陆。

赪肤分子姜，云茁馈萌竹。冥搜到百合，真使当重肉。

软温甚蹲鸱，莹净岂鸿鹄。食之傥有助，盖昔先所服。

诗肠贮微润，茗椀争馀馥。果堪止泪无，欲从望乡目。
题坡公赠郑介夫诗三首
刘克庄（宋代）

下吏语尤硬，投荒身转轻。
不然玉局老，肯唤作先生。
壬午重阳后一日初住大通古寺罗戒轩黄葵村霍西牛陈臣张过宿同赋同葵村韵 其一
成鹫（清代）

已有重阳约，前期不待招。别君才几日，留客在今宵。

宿草初漙露，新钟复应潮。晨兴事园圃，野菜及时挑。
过丹阳界中新丰市
汪莘（宋代）

道过新丰沽酒楼，不须濯足故相酬。
华山仙伯徐思看，争遣时人识马周。
羁燕四十馀日归兴殊切口占赋归 其七
汪梦斗（宋代）

世道茫茫未解忧，新凉行色且归休。四年扰扰春如梦，五帙骎骎老转愁。

禹贡九州行半矣，周家十乱有人不。浣纱云冷徽山月，不似林间乐一丘。
竹床
刘敞（宋代）

栉栉裁脩竹，荧荧粲寒光。浮筠凝烟雾，疏节留雪霜。

甘寝百疾解，侧身夏日长。此时四海波，亦已如探汤。

嗟我智虑短，苟为安一床。
园中戏作白紵
晁说之（宋代）

人间春色不须臾，芳草妒华不萦纡，
杨花不分上空虚。宓妃一去百代无，
不如云外万乐俱。南斗鼓瑟北斗竽，
与酬酢者非君徒。
浦江道中三绝
郑刚中（宋代）

寒梅蓄积香成蕾，古柳安排绿入条。
景物年年觉新好，所怜幽旬自萧骚。
题亚子分湖旧隐图二首 其二
朱霞（清代）

湖静风帆倒影涵，波光相对旧书龛。卧游自有画图在，休笑移家郭十三。
弄潮儿歌
张景崧（清代）

钱塘江上弄潮儿，放船拉桨乘流澌。短布单衫不盖膝，科头跣足暄朝曦。

自言大父官蓝田，堆金不计万与千。阿侯年少邯郸侠，貂衣骏马珊瑚鞭。

儿年七八掌上珠，逢人称是千里驹。双鬟左右列屏障，不教风著千金躯。

大僚特疏上天子，克剥脂膏饰罗绮。坐辞华屋入囹圄，一家夜哭长安市。

当时珠履客三千，至今漂泊谁堪倚？洪涛江上高于天，性命换得青铜钱。
秋晚途次
任翻（唐代）

秋色满行路，此时心不闲。孤贫游上国，少壮有衰颜。

众鸟已归树，旅人犹过山。萧条远林外，风急水潺潺。
同熊辉玉苏石公渡河感赋
申佳允（明代）

檄传东海又横戈，浩浩洪流感慨多。我辈为情原似水，此心不共有如河。

悬旌一扫欃枪气，击剑争闻欸乃歌。无恙布帆春色老，扁舟酾酒问重过。
题忠悯公送婿邢得昭归婺女诗后 其四
徐木润（宋代）

仲方主和忝祖，知孝朋奸辱先。却是北山有后，可轩论奏凛然。
临江仙（壬午七夕）
刘辰翁（宋代）

天际何分南与北，五更纵又成横。夜来拾得断河星。化为一片石，持去问君平。

老大看天一笑，儿童问我须应。向来牛女本无名。要知天上事，亦似谤先生。
清平乐（赠棋者）
韩玉（宋代）

梅花照雪。浑似人清绝。香叠绀螺双背结。曾侍霓旌绛节。

如今螺向尘寰。棋中寄个清闲。纵使阿郎多病，也须偷画春山。
登峨眉山
李白（唐代）

蜀国多仙山，峨眉邈难匹。
周流试登览，绝怪安可悉？
青冥倚天开，彩错疑画出。
泠然紫霞赏，果得锦囊术。
云间吟琼箫，石上弄宝瑟。
平生有微尚，欢笑自此毕。
烟容如在颜，尘累忽相失。
倘逢骑羊子，携手凌白日。
念奴娇
佚名（宋代）

东南锺秀。记当年、玉麟坠地，风云奔走。别驾风流才展骥，未快经纶大手。风月平分，吏民胥庆，松李阴浓昼。满城灯火，崧高神降时候。
好是今夕华筵，水沉烟里，竹径松姿瘦。闻道君王仄席，尺一凤凰飞诏。堤筑新沙，印垂大斗，毡复貂蝉旧。麒麟勋业，庄椿难计眉寿。
皇后合春帖子
赵湘（宋代）

紫兰红蓼簇香盘，晓逐金壶下太官。
朝罢三宫归已晚，日华明丽雪消残。
春
蔡确（宋代）

十二天街雨压沙，鞦韆咿喔响人家。东风会劝十分酒，寒食初开百玉花。

年少斩新金络马，柳荫无数画轮车。春来谁道迟迟日，尤觉春来日易斜。
过那霸人家
赵文楷（清代）

编蒲席地竹帘栊，六扇屏开面面风。一种清香消不得，佛桑围在蛎墙中。
代书寄韩履善右司赵庶可寺簿
戴复古（宋代）

闭户生涯薄，忧时念虑长。
老犹思汗漫，贫已在膏盲。
弱柳饶春色，幽兰抱国香。
穷通安我命，一笑且持觞。
冷翠谷看瀑二首
董嗣杲（宋代）

清啸谷音答，閒眠松阴便。
山林微暑退，钟鼓远风传。
足茧忧羸仆，身轻羡散仙。
乍暄思午盥，喜际石根泉。
阅佛鉴禅师语录
释怀深（宋代）

说禅要似钟山老，有口无心几个知。要我舌端轰霹雳，就渠眼里下钳锤。

平时却出活人剑，险处聊为死马医。惭愧丛林宗匠在，与人扫尽百生疑。
赠臧文仲四首
陈造（宋代）

始吾泛其观，中吾固其守。
拳拳宝所重，世或轻敝帚。
厩马我所师，家鸡谁得有。
此心如此用，烦君订是否。
次韵向伯薛侍郎
李弥逊（宋代）

世外营居绝点埃，到身无地展全才。
行藏曾许当年，翰墨能从异县来。
海上梅花迎岁落，江头桂子得秋开。
一樽负月何时对，白发思君首重回。
冬日饮陈千兵兰吐双花口号二绝 其一
符锡（明代）

谁把幽姿照玉盘，清芬散入海天宽。明时好结灵均佩，莫作寻常瑞应看。
临流写怀仍前韵
谢迁（明代）

迂愚自笑欲移山，身世悠悠醉梦间。苔径有尘风却扫，柴门无客昼长关。

疏松偃处云横壑，宿鹭归时雪点湾。荏苒年光东逝水，临流怅望几时还。
泛剡溪
卢襄（宋代）

愁呵龟手冷摇鞭，乘兴来登访戴船。解事篙师小鸣橹，恐惊寒雁入晴天。
和史侍郎游澹岩韵六首
曾协（宋代）

底叹兹岩省见稀，惯居故国看山围。
应缘此日慰岑寂，聊遣清诗为发挥。
满愿
孙原湘（清代）

双峰雪映日华妍，八尺龙须乍起眠。甘后有心呈煖玉，杨妃无力出温泉。

低容不作娇羞避，缓语翻教恣意怜。若使小家拘束态，定因匆遽失天然。
初葺遗老斋二首
苏辙（宋代）

髭须浑白已经岁，腰痛春来日又多。
一味安闲犹有碍，却令朝又拟如何。
筑居定作子孙计，好事久遭僧佛呵。
尤愧白家履道宅，十年成就饱经过。
月宫沙戏
顾逢（宋代）

兔舂金臼药，幻出广寒宫。
时听数声响，皆归一转功。
云霄大境界，几案小屏风。
何独沙为戏，人间万事间。
十里
赵师秀（宋代）

乌纱巾上是黄尘，落日荒原更恐人。
竹里怪禽啼似鬼，道傍枯木祭为神。
亦知远役能添老，无柰高眠不救贫。
此地到城惟十里，明朝难得自由身。
寄云谷瑞泉庵主
朱熹（宋代）

忆昔诛茅日，山房我自名。风埃犹俗累，烟雨负岩耕。

多谢空门侣，能同物外情。肯来分半壑，聊尔度平生。

少待清秋日，闲寻远岳盟。不知谁是客，一笑绝尘缨。
陈大家题董羽神变图
王恭（明代）

神踪发幽秘，变化谁可知。玄感竟莫测，孰能驯扰之。

当其永潜翳，曾不异蛟螭。时来一奋激，沛然与天期。
谒金门·圣明世
冯延巳（五代）

圣明世，
独折一枝丹桂。
学着荷衣还可喜，
春狂不啻□。
年少都来有几，
自古闲愁无际。
满盏劝君休惜醉，
愿君千万岁。
壬子中秋对月
韩琦（宋代）

一轮徐出海东头，皓彩全供白帝秋。桂迹自消安在斫，宝光无帝不因修。

池心影撼金鳞碎，杯面波随玉液流。此夜圆蟾看处好，何须偏上最高楼。
代内
苏泂（宋代）

孟光书寄与梁鸿，薪粲年年幸可同。
触热忘归浑细事，笑人应有北窗风。
还珠洞
曾宏正（宋代）

偻指重来二十春，系船犹记旧篙痕。飞鸿踏雪空留迹，随水浮萍那有根。

摸索交游半为鬼，寻思往事黯消魂。天涯老泪空横睫，只欲归欤事灌园。
十六观经颂·观音观第十
释遵式（宋代）

观音菩萨紫金身，眉间毫相七宝色。
流出光明满十方，光中化佛无数亿。
次韵子瞻和渊明饮酒二十首
苏辙（宋代）

我性本疏懒，父母强教之。
逡巡就科选，逮此年少时。
幽忧二十年，懒性祗如兹。
偶然践黄闼，俯仰空自疑。
乞身未敢言，常愧外物持。
吴孟文以白团扇画梅因赋
凌云翰（元代）

海波寒浸玉蟾蜍，勾引清风入座隅。借得诗人掣鲸手，骊龙颔下摘明珠。
盆梅一本二干开红白花
倪岳（明代）

双干分开二色花，孤山晴雪绚朝霞。有奇有偶自人作，为李为桃从客誇。

亚父鸿门撞玉斗，葛翁勾漏鍊丹砂。移根换骨非难事，两种元来是一家。
次韵孙艮夫赠别
吴锡畴（宋代）

第一江山第一程，新诗快读逼梅清。
碧云不断飞帆急，立尽樯竿晚日明。
哭从弟克简
黎景义（明代）

天夺汝何速，飘然朝露零。取妻七十日，为子八三龄。

半世辛勤业，微生淡薄形。弟兄眉亦白，父母鬓犹青。

命也身难赎，哀哉祸早丁。谢阶摧粹玉，荀室霣贤星。

有杵皆停相，无儿孰乞铭。远游何处泊，一寐几时醒。

我祖同鸠纪，昆行长雁翎。缌麻方服礼，杕杜欲除经。

宴乐遗萝茑，伤悽动脊令。寄归还素位，修短憾苍冥。

草死不成梦，琴亡焉可听。珠山临窆穴，雨泪湿林坰。
重葺前堂榜曰学易景亮六丈宠惠新诗谨赋二诗上谢 其一
刘跂（宋代）

并舍荒芜三四寻，稍营轩槛便幽深。已将种木待休影，未暇摊书聊洗心。

投老篇章愁脉脉，随缘香火静愔愔。从今扫洒供鸡黍，知有高人肯见临。
【中吕】迎仙客_湖上镜出匣
张可久（元代）

湖上
镜出匣，玉无瑕，在风画图十万家。吃剌剌辗香车，慢腾腾骑俊马。一片飞花，减动西风价。
歌姬程心玉有帘卷新凉之语遂足成之
窈窕娘，淡梳妆，夫容鬓边茉莉香。翠荷觞，锦荔浆。帘卷新凉，人醉西楼上。
秋日对花作 其四
屈大均（明代）

九月初残渐有霜，盆梅移近读书床。花开夜半频惊起，一朵浑如万朵香。
偶成
王令（宋代）

种花红不实，俗客醉仍喧。
拔去树嘉谷，日无人过门。
棋声
黄庚（元代）

何处仙翁爱手谈。时闻剥啄竹林间。
一枰子玉敲云碎，几度午窗惊梦残。
缓着应知心路远，急围不放耳根闲。
烂柯人去收残局。寂寂认亭石几寒。
读除目有感
张耒（宋代）

祸福茫茫不可猜，可能凭势即无灾。
相君西闼挥毫日，岂料方还此地来。
自吟拙什，因有所怀
白居易（唐代）

懒病每多暇，暇来何所为。未能抛笔砚，时作一篇诗。

诗成淡无味，多被众人嗤。上怪落声韵，下嫌拙言词。

时时自吟咏，吟罢有所思。苏州及彭泽，与我不同时。

此外复谁爱，唯有元微之。谪向江陵府，三年作判司。

相去二千里，诗成远不知。
观星台登眺
张云章（清代）

蜿蜒东来紫气浮，环回下瞰碧漪流。乾坤法象开双阙，星斗光漪烛九州。

西邸集书陈要略，南朝古庙俨垂旒。只今寂寞江山冷，犹有衣冠夜出游。
兰
刘克庄（宋代）

深林不语抱幽贞，赖有微风递远馨。
开处何妨依藓砌，折来未肯恋金瓶。
孤高可挹供诗卷，素淡堪移入卧屏。
莫笑门无佳子弟，数枝濯濯映阶庭。
偈颂一百三十六首
释惟一（宋代）

万法本无，一心何有。
绝虑忘缘，默默自守。
偿能朝於斯夕於斯，自然虚而灵空而妙。
正当恁么时，我手何似佛手。
登灵山水阁贻钓者
杜荀鹤（唐代）

江上见僧谁是了，修斋补衲日劳身。未胜渔父闲垂钓，

独背斜阳不采人。纵有风波犹得睡，总无蓑笠始为贫。

瓦瓶盛酒瓷瓯酌，荻浦芦湾是要津。
晚出郡城
周紫芝（宋代）

天街打鼓出城门，暝色侵衣欲破昏。湖上晚峰横玉玦，马头新月上金盆。
暑雨
陆游（宋代）

欲雨未雨雷车奔，欲睡不睡人思昏。
蛮童正报煮茶熟，忽有野僧来叩门。
登凤凰台放歌
佘翔（明代）

秣陵谁筑凤凰台，玉砌雕阑亦壮哉。曾说当年登太白，西望长安落日哀。

太白昔侍金銮殿，草奏才高承帝眷。被谗一旦流夜郎，万里飘零泪如霰。

侠气纵横隘九州，金鸡赦罢学浮丘。翘首青天不可问，登台欲跨凤凰游。

凤凰一去几千载，浩浩秦淮东倒海。阿阁功名纵可书，何似一杯浇块垒。

青莲居士谪仙人，风尘落落苦其身。骑鲸采石捉明月，天门谒帝谁能驯。

我来访古心凄楚，凤凰太白俱高举。高台今属贵人家，白云一望空延伫。
山行
刘攽（宋代）

危涂烦侧足，积水向吹襟。云树参天直，风湍殷地深。

翠香秋后草，巧语霁来禽。信美非人境，无为久滞淫。
吏部员外郎傅公
《靖康小雅》作者（宋代）

强敌寒盟，兵忽踰塞。公持汉节，迓客于界。控弦欻来，率土震骇。

外臣桀傲，自矜强大。公誓不慑，有死无拜。杀身成仁，播美千载。
陪赵工部三峡白鹿之游有感而赋
陈宓（宋代）

昔年相见尚儿童，今日同游鬓欲翁。
佳处山川总如旧，见君如见紫阳公。
白鹤山新居，凿井四十尺，遇磐石，石尽，乃得泉
苏轼（宋代）

海国困蒸溽，新居利高寒。以彼陟降劳，易此寝处乾。

但苦江路陟，常惭汲腰酸。矻矻烦四夫，硗硗斲层峦。

弥旬得寻丈，下有青石磐。终日但迸火，何时见飞澜。

丰我粲与醪，利汝椎与钻。山石有时尽，我意殊未阑。

今朝僮仆喜，黄土复可抟。晨瓶得雪乳，暮瓮停冰湍。

我生类如此，何适不艰难。一勺亦天赐，曲肱有馀欢。
桂州
陶弼（宋代）

旧策扫开浪泊雾，新诗装就桂林春。
相离水色秋前老，独秀岚光霁后匀。
过子之泊船旧亭
吕本中（宋代）

江郎泊船处，草径不胜秋。客里终年别，春前万斛愁。

山横采菱口，月满望江楼。政可梦春草，莫令吟白头。
满江红 其二 高帅席上
刘过（宋代）

敌面风轻，一两点、海棠微雨。春总在、英雄元帅，晓来游处。

楼阁万家帘幕卷，江郊十里旌旗驻。有黄鹂、百舌啭新声，垂杨舞。

寒食近，喧箫鼓。车马闹，铜鞮路。尽不妨沈醉，与花为主。

风韵可将图画比，笑谈尽是惊人语。问何如、邹湛岘山头，陪羊祜。
王德言枢密生日十首
曹勋（宋代）

露华澄澹月痕秋，灏气储神侍帝猷。
暂握元枢均造化，苍生原看济川舟。
吴建初寺
杨备（宋代）

僧会西来始布金，常闻钟磬伴潮间。
江南古寺知多少，此寺独应年最深。
别岁
苏辙（宋代）

富贵日月速，贫贱觉岁迟。
迟速不须问，俱作不可追。
亲旧旦酣饮，送尔天北涯。
岁岁虽无情，従我历四时。
酌尔一杯酒，留我壮且肥。
长作今岁欢，勿起异日悲。
掉头不肯顾，曾莫与我辞。
酒阑气方横，岂信従尔衰。
春晚喜晴
杨载（元代）

积雨俄经月，新晴始见春。
苍苔侵别墅，绿水过比邻。
性僻居宜远，身闲景易亲。
无诗排世累，有酒纵天真。
循圃花粘履，凭阑柳拂巾。
歌呼从稚子，谈笑或嘉宾。
渐喜渔樵狎，仍欣鸟雀驯。
幽情延薄莫，浩思集清晨。
养拙元非病，为文敢自珍。
杜门缘底事，作计懒随人。
云掩月
詹初（宋代）

心如明月物如云，心放应为物所分。
欲反此心须去物，原来还自在天君。
送张常侍西归
白居易（唐代）

二年花下为闲伴，一旦尊前弃老夫。西午桥街行怅望，

南龙兴寺立踟蹰。洛城久住留情否，省骑重归称意无。

出镇归朝但相访，此身应不离东都。
句
滕宗谅（宋代）

洞户千年叫不开，白云无主自徘徊。
卧闻风声
张耒（宋代）

卧闻风声吹屋角，应扫积雨阴漫漫。
千山月黑鸟飞绝，一江星斗鱼龙寒。
东风
陆文圭（元代）

东风何太急，日落黄尘起。
箐灯吹欲减，骤雨打窗纸。
春日杂感 其二
龙启瑞（清代）

又见高楼燕子飞，江乡离乱旧巢稀。春风绿野耕牛尽，落日荒原战马归。

烂额枉矜前箸好，徒薪终与夙心违。百年未了荠盐分，老去吾将觅钓矶。
秋怀 其九
韩淲（宋代）

出门溪上行，山苍波渺渺。渔子隐岸隈，樵者来木杪。

时当宿雨霁，露滴秋风晓。晨光明朝暾，佳处殊不少。

达观宇宙间，城邑何褊小。
乌子秀自左司员外郎左迁上京幕官
王翛（金朝）

楚山白玉点蝇头，正坐胸中有九流。同部吏郎皆五马，不知山鬼解揶揄。
桃源忆故人
宋先生（宋代）

自从师指天机道。万卷仙经都晓。若会运精归脑。颜貌长不老。真铅真汞人知少。乌兔烹煎成宝。身外有身方了。玉帝金书召。
赠别应仲康功二绝 其二
许景衡（宋代）

腊尽江梅未放春，欲将何物赠情亲。端居陋巷有真乐，寄语吴门老丈人。
送鄜州关司法
陈师道（宋代）

早岁相知晚相识，抵掌回头已陈迹。
万里从军壮此行，一箸鲈鱼留不得。
夜静关山秋月明，莫听岭头流水声。
平世功名须少壮，看君一箭下辽城。
送钱方立游荆二首 其一
刘将孙（宋代）

岘山西上楚天头，书剑区区事远游。岁月如流方作客，江山信美莫登楼。

百年耆旧谁家传，一代衣冠又古丘。乱后题诗诗即史，未应轻付水东流。
山窗杂诗 其三
李叔与（宋代）

夜久寒炉火尚红，隔山谁动五更钟。小童和梦移灯去，不管残书读未终。
十一月八日夜灯下对梅花独酌累日劳甚颇自慰
陆游（宋代）

奔走人间无已时，夜窗喜对出尘姿。
移灯看影怜渠瘦，掩户留香笑我痴。
冷艳照杯欺麴蘖，孤标逼砚结冰澌。
本来难入繁华社，莫向春风怨不知。
垂丝海棠二首
杨万里（宋代）

不关残醉未醒松，不为春愁懒散中。
自是新晴生睡思起，来无力对东风。
挽辛宪若五首
徐元杰（宋代）

在昔我先翁，礼廑先正隆。
潭潭带湖府，凛凛玉溪风。
夜韭觞筹里，春花唱咏中。
怀哉秋水去，世好孰如公。
以采菊东篱下悠然见南山为韵赋十首
方回（元代）

今日见此山，明日见此山。
有时或不见，乃在云雾间。
世事亦如此，反覆多阻艰。
阴晦待其晴，山色终当还。
俗诮勿与竞，誓死保此间。
禅门寺暮钟
刘复（唐代）

簨簴高悬于阗钟，黄昏发地殷龙宫。

游人忆到嵩山夜，叠阁连楼满太空。
蝶恋花 其二 芦花
陆蓉佩（清代）

风紧霜浓秋渐瘦。小住孤村，应是寒难受。朱户荒台随意逗。

可怜一捻浑无有。

转眼炎凉非复旧。纵使飘零，肯把秾华斗。试问依依堤上柳。

那时风景还存否。
摸鱼子·买陂塘旋载杨柳
许有壬（元代）

买陂塘旋载杨柳，闲宫宜治闲务。老天助我攻清淡，两月不遭泥雨。规别渚。更累土为山，留土分为屿。乡人共语。叹百岁＊芜，一朝疏辟，此去日成趣。江湖愿，自是平生心许。元英谁羡陈吕。石渠细溜鸣琴筑，清似我家诗句。杯引醑。便收拾松风，写入丝桐谱。区区学古。愧愧禄无功，投闲有分，犹患不如圃。
再次赠张学录韵十诗
陈造（宋代）

拥衾哦子诗，清梦即淮左。
莫年书藏山，舍子谁印可。
题请息斋六言十首 其七
范成大（宋代）

口边一任醭去，鼻孔慵将涕收。閒门冷落车辙，空室团栾话头。
和太白感秋
谯令宪（宋代）

余年四十九，滥分盆城竹。
悠然望匡庐，秀色良可掬。
缅思二先生，风流昔所独。
紫极感秋吟，北窗和月宿。
兹余还一来，契合若龟卜。
行年适相同，妙语难再复。
杖屦兼经纵，陈迹犹可覆。
怀人放永叹，归欤清睡熟。
送胡婿晋远赴嘉兴酒官
孙应时（宋代）

逃暑吾无地，将家子在涂。
随宜简人事，莫久往行都。
最肯加餐否，刚能却酒无。
功名殊未晚，爱惜万金躯。
西都大内作
刘攽（宋代）

太紫异垂象，河洛殊出符。卜食绵往祀，宅中雄别都。

旋宫千万门，层城十二衢。佳丽帝王州，爽垲神明区。

过位思自饬，檐阙在必趋。琉璃映瓦翼，玱琅耀金铺。

白日互蔽亏，凉风倏来苏。仰视制作雄，疑有神物扶。

始知壮丽功，不使来世逾。择材自千章，衒巧非一图。

傥无日新美，何以除规模。西宾尚馀谕，望幸犹踟蹰。

何当树翠华，万玉趋赤涂。
罢弊务思归故国寄知友
元稹（唐代）

如今欲种韩康药，未卜云山第几峰。
步虚词二首
陈羽（唐代）

汉武清斋读鼎书，太官扶上画云车。

坛上月明宫殿闭，仰看星斗礼空虚。

楼殿层层阿母家，昆仑山顶驻红霞。

笙歌出见穆天子，相引笑看琪树花。
知县沈奉议所至榜双清于书室诸公篇咏甚多猥以见属辄赋四韵
慕容彦逢（宋代）

燕居随处榜双清，借问何修称此名。迹似壶中冰莹洁，心如潭底月澄明。

棠阴人散红尘静，炉篆香飘翠雾轻。不必林泉堪寄傲，林泉虽胜尚关情。
不寐
汪怡甲（清代）

一灯未灺梦初回，更鼓楼头次第催。明月恼人眠不稳，百端幻境上心来。
留别龚处士
李白（唐代）

龚子栖闲地，都无人世喧。
柳深陶令宅，竹暗辟疆园。
我去黄牛峡，遥愁白帝猿。
赠君卷葹草，心断竟何言。
复轩歌
章宪（宋代）

洞视兮八荒，了无物兮往无旁。往古来今兮无际，起复代谢兮往失吾常。

复乎，复乎。吾所寓兮广莫之野，而无何有之乡。
和林宗简除夜韵余与宗简皆病余而除夜皆赋诗
陈傅良（宋代）

穷怀卿相忧，老作儿女悲。
百尔皆妄想，一粲看新诗。
短长总归尽，君阅古盛衰。
煌煌五侯家，宽作数世期。
经史或不读，名字亦奚为。
茂对乾三阳，静养月一规。
病暑
贺铸（宋代）

旱夏景延永，烈日天中央。欻欻燎原野，中人如探汤。

病肺苦焦渴，吐舌生喉疮。蔗浆与茗饮，未易苏膏肓。

稍惊气象变，云物来冥茫。仰枕视檐际，浩浩浮沧江。

忽得灌顶偈，洒然心地凉。雷公未鼓怒，风伯何猖狂。

扫荡太宇空，万影才斜阳。俯辞楚台上，拱立齐鼎旁。

一介命蝼蚁，敢干私雨旸。田夫信无罪，触热正驱蝗。
水调歌头
刘清夫（宋代）

残腊卷愁去，春至莫间愁。荣枯会有成说，无处著机谋。身世石中敲火，富贵草头垂露，何用苦贪求。三尺布衣剑，千载赤松游。

忆亲朋，方丱角，总白头。羊肠世路巇崄，莫莫且休休。选甚范侯高爵，遮莫陶公钜产，争似五湖舟。万事付蜗角，止坎谩乘流。
送辛幼安殿撰造朝
陆游（宋代）

稼轩落笔凌鲍谢，退避声名称学稼。
十年高卧不出门，参透南宗牧牛话。
功名固是券内事，且葺园庐了婚嫁。
千篇昌谷诗满囊，万卷邺侯书插架。
忽然起冠东诸侯，黄旗皂纛从天下。
圣朝仄席意未快，尺一东来烦促驾。
大材小用古所叹，管仲萧何实流亚。
天山挂旆或少须，先挽银河洗嵩华。
中原麟凤争自奋，残虏犬羊何足吓。
但令小试出绪余，青史英豪可雄跨。
古来立事戒轻发，往往谗夫出乘罅。
深仇积愤在逆胡，不用追思灞亭夜。
玉田庄
陈岩（宋代）

妇馌夫耕笑语喧，地平一望暖生烟。
得毋划草来寻璧，好倩山家护玉田。
东坡三绝句
苏籀（宋代）

为文赤壁并黄坂，奇韵平生想像中。
延目练江咨逝水，举头碧落看飞鸿。
渡胡源口二绝
郑刚中（宋代）

暂出箯舆上小航，眼明重喜见江乡。
梦魂孤寄浪头宿，一夜随潮入富阳。
妇女之孝二十首·梁夫人嬺
林同（宋代）

能返母万里，还荣父九原。
可怜帝有母，亦自待人言。
自临洮还
董师中（金朝）

临潭仍是汉家城，积石相望十驿程。西略河源东并海，此身何地不经行。
寄驿梅
方蒙仲（宋代）

春色满梢头，所思尚千里。
京洛贵人多，谁欤堪欹似。
射洪道中二首
李流谦（宋代）

远墟行蔼蔼，滞绪豁欣欣。
挟翠山能润，矜晴草自薰。
堕鸢那及吸，飞鹭可堪九。
欲共江流说，滔滔故不闻。
次郭吉甫瓜仙之官广右
胡仲弓（宋代）

路入天南更向西，春风匹马赴瓜期。
折将官柳送行客，归及山瓜结果时。
澉上凤凰身未到，滩头鸂鶒事先知。
徐君曾下陈蕃榻，况是林宗早见推。
重午四咏守宫艾虎百索辟兵符 其二
张羽（明代）

作伪欲成真，狞狰门上挂。若教鬼有灵，看来应未怕。
祭灶诗
吕蒙正（宋代）

一碗清汤诗一篇，
灶君今日上青天；
玉皇若问人间事，
乱世文章不值钱。
以西省斋事被差孟夏景灵宫朝饔跪进茶酒斋宿道山
程公许（宋代）

承明三入笑陈人，药砌翻红又一春。英毂并驰惭领袖，斐章何自称丝纶。

骏奔数幸天颜近，驽拙难胜宠渥频。月蠹腐红无以报，囊封敢不罄披陈。
张句曲小景
如兰（明代）

句曲有仙居，桃源景不如。树根曾系艇，石室旧藏书。

溪晚秋波净，岚晴宿雨馀。何当问真隐，松下坐茅庐。
次刘佥宪见寄韵四首 其三
薛瑄（明代）

几年持节道途间，骢马遥遥意气閒。况有青山随处好，料来诗思未应阑。
花树
章采（宋代）

风吹花树昨朝红，今日看花树已空。
可惜天高花薄命，年年开落只由风。
自端溪溯流还石洲江上杂咏四首 其三
区大伦（明代）

神仙应只在人间，尽说观棋去不还。寂寞霞踪谁过问，舟人指点烂柯山。
挽使相傅忠简
陈宓（宋代）

先世论交旧，于今六十年。
误蒙摛荐牍，深叹伏蒲篇。
迅召辞何数，遗忠秘莫传。
空馀华发像，雨泣拜貂蝉。
兴慈寺观君俞旧题
李复（宋代）

松院前年到，同君共五人。
今来观旧迹，君已是前身。
遽掩千秋夜，空伤两岁春。
向风无可语，泪洒壁间尘。
西江月·七返＊砂返本
高道宽（元代）

七返＊砂返本，丹须日用烹煎。坤宫药物采归乾。黑虎赤龙相见。泰否调和得一，中庸三五还元。灵光射透九重天。静处当峰月现。
临江仙·宝剑重磨光色显
高道宽（元代）

宝剑重磨光色显，圆明正照无边。月华皓皓锁蟾天。一轮含弘边，松桧几居仙。满目玉尘风舞动，银峰铺翠云轩。鹤来先报玉皇宣。跨鸾归去也，拂袖朝天。
水调歌头（桂林中秋）
张孝祥（宋代）

今夕复何夕，此地过中秋。尝心亭上唤客，追忆去年游。千里江山如画，万井笙歌不夜，扶路看遨头。玉界拥银阙，珠箔卷琼钩。

驭风去，忽吹到，岭边州。去年明月依旧，还照我登楼。楼下水明沙静，楼外参横斗转，搔首思悠悠。老子兴不浅，聊复此淹留。
夜宿甓社湖
吕定（宋代）

湖光如镜迥无山，耿耿银河路可攀。
万象不移天地外，一尘能到水云间。
月明孤屿森楼阁，夜静飞仙过佩环。
借问孟城何处是，微微灯火绿杨湾。
舟溯胥江闻何太史迟予峡山 其二
陈子壮（明代）

春山非一邱，春水岂同流。不谓临歧别，翻成选胜游。

寄将黄翠雨，泛此白沙鸥。云鹄还相见，飞来最上头。
宫怨
韦庄（唐代）

一辞同辇闭昭阳，耿耿寒宵禁漏长。钗上翠禽应不返，

镜中红艳岂重芳。萤低夜色栖瑶草，水咽秋声傍粉墙。

展转令人思蜀赋，解将惆怅感君王。
小窗
潘玙（宋代）

小小明窗瞰水开，惜花常是手亲栽。
春山欲晓听莺语，社雨才晴认燕来。
自涤砚砖闲试墨，笑持茗碗胜衔杯。
有时细链推敲字，搔首斜阳立几回。
瑞岩寺
舒坦（宋代）

十二峰头月未央，天风吹下紫芝香。
我来分得僧清致，布衲蒲团一草堂。
颂古九十八首
释印肃（宋代）

提轮放线知深浅，把火浅山预辨宜。
莫道逢场闲作戏，直须对病设良医。
浣溪纱 其四 清明载酒山塘重记所见
郑文焯（清代）

拂水东风剧有情。柳花当面化流萍。天涯吟鬓几时青。

残烛已流无用泪，清歌犹作奈何声。西楼人去恨长醒。
十六字令 其一 述佛氏三戒
俞樾（清代）

贪。秋菊春兰一手拈。扬州月，独占不分三。
鲸川八景·西园秋暮
家铉翁（宋代）

九九中间易道在，天心惟许菊花知。
一年好景君须识，都在西园把菊时。
既过曾居因访刘茂实秀才是日明叔同出恨仲威不至
赵蕃（宋代）

官身肯听俗，人事直强亲。开窗对脩竹，笔墨得具陈。

俗子有时来，挥去防怒嗔。相看久不厌，陈子清且真。

昨宵一雨馀，村村农事新。我亦思驾言，出门免冲尘。

是邦亦有园，以鸟视其人。宁从穷巷居，鸡犬喧四邻。

刘君方授徒，曾君说人伦。室屋不寻丈，猗猗几长身。

未嫌酒杯薄，政爱茗椀醇。曾君索我诗，出语愧逡巡。

烦君隶书题，笔意堪嗣秦。春游有如此，省费能全神。

但恨子胡子，招要不能频。
赠董叔远
韩上桂（明代）

在昔董仲舒，尝脩孔氏书。天人负三策，精彩辉天衢。

武帝见之大惊愕，虽然不任亦不薄。公孙田窦不敢加，会采微言饬礼乐。

出为藩相镇骄王，阐明利谊张宏纲。人言仲舒犹不遇，岂知汉主尊贤良。

千百年来见叔远，渊源学术宁无本。龙当浅濑未能翔，骥局羊肠犹恨蹇。

始信汉主真豪雄，千鸾万凤范围中。读书五车何所用，不如片语合重瞳。

重瞳会合料有时，往日风云倏见之。今上聪明兼好古，临轩往往策英奇。

请君竟入函关去，勿向俗人求盼顾。豫章大木更何施，惟有栋梁堪作遇。
携友生诣桐柏
白玉蟾（宋代）

篮舆过尽几山丫，夜宿天台仙子家。
我昔岩前种芝草，尔来云表饭胡麻。
金前错落枫犹叶，玉靥飘零菊更花。
霜露逼人心兴倦，无穷旧事散天涯。
谢亭送别
许浑（唐代）

劳歌一曲解行舟，红叶青山水急流。
日暮酒醒人已远，满天风雨下西楼。
梅花十咏·欲开
张至龙（宋代）

凝成姑射姿，幽洁世所独。
春近迫芳心，羞涩破唇玉。
偈颂一百二十三首 其九十五
释崇岳（宋代）

仰面不见天，低头不见地。眉毛在眼上，鼻孔里出气。

易分雪里粉，难辨墨中煤。
汪覃秀才久留山中，以诗见寄，次其韵
苏轼（宋代）

季子应嗔不下机，弃家来伴碧云师。中秋冷坐无因醉，半月长斋未肯辞。

掷简摇毫无忤色，投名入社有新诗。飞腾桂籍他年事，莫忘山中采药时。
句
王拱辰（宋代）

棋墅风烟清早夏，禊亭兰茝暗残春。
雨中邀李范庵过天竺寺作
苏轼（宋代）

老禅趺坐处，疏竹翠泠泠。
秀色分邻舍，清阴覆佛经。
萧萧日暮雨，曳履绕方庭。
江城子（春兴）
刘辰翁（宋代）

一年春事几何空。杏花红。海棠红。看取枝头，无语怨天公。幸自一晴晴太暖，三日雨，五更风。

山中长自忆城中。到城中。望水东。说尽闲情，无日不匆匆。昨日也同花下饮，终有恨，不曾浓。
垂虹亭
陈武子（宋代）

行乐江亭上，情弥天壤间。舟讥王访雪，妓鄙谢登山。

佳致输公擅，清欢愧尔悭。宾僚陪宴笑，兴尽莫轻还。
久不得于鳞书书到得新诗数章喜而有作
王世贞（明代）

莫怪君书不易成，书成綵笔太纵横。仙桃要结三千岁，和璧须偿十五城。

老去转多飞动色，病回犹识和歌声。吴门白马空如练，草色中原未可行。
题金华徐伯光义聚规约
徐元杰（宋代）

至矣前人惠后人，爱之无不用吾情。
寸心千虑规前定，六世一门家太平。
愈久愈教同保守，不容不念始经营。
业为可继宜休养，夜夜春雷鼻息鸣。
凤凰阁 代诸生贺程近斋受奖 有引
任环（明代）

秋月冰壶，纤埃俱绝。真个是风流人杰。看他八斗深藏，三江倒泄。

论声华、日星昭列。秉铎东州，远绍尼山命脉。有多少游杨立雪。

眼见得、凤口衔书，蒲轮动辙。要先生、那时正说。
洛中送杨处厚入关便游蜀
刘禹锡（唐代）

洛阳秋日正凄凄，君去西秦更向西。旧学三冬今转富，

曾伤六翮养初齐。王城晓入窥丹凤，蜀路晴来见碧鸡。

早识卧龙应有分，不妨从此蹑丹梯。
秋香
欧阳澈（宋代）

拂掠轻风破异香，非兰非麝味何长。荻筛玉屑飞鱼舍，菊碎金尘点醉乡。

露裛木犀增馥郁，烟滋菡萏益芬芳。佳人惹得盈襟袖，刬地慵拈锦绣囊。
诗一首
黄晞（宋代）

福唐太守天下才，好事求奇竭中楮。
有时劝我静祛怀，到处寻幽闲笑侣。
一朝薏苡足人疑，万里珠玑同梦睹。
树墓休提孤剑录，星垣忽见清弦古。
好物终难寂寞留，高门即是從容所。
几年何地各分飞，此地当歌忽胥遇。
还记当头洒泪人，同是從前旧承顾。
中郎一见厚难忘，柯亭有竹君知否。
欸乃歌二章戏王穉川
黄庭坚（宋代）

从师学道鱼千里，盖世成功黍一炊。
日日倚门人不见，看尽林乌反哺儿。
新荷
詹初（宋代）

青荷小小初凌水，梗直中虚不着尘。
为道人心本然处，直虚原与物为同。
读汉书 其一
常安（清代）

耳余刎颈交，其固如胶膝。一旦利害临，易辙成仇嫉。

吾观古君子，澹然谈接膝。持心如镜平，何尝指白日。

广交兴绝交，两论俱可黜。
隐求斋
林锡翁（宋代）

蜗名蝇利处樊笼，世事□其转眼空。
惟有高人林下隐，只求明月与清风。
腰镰一首
刘一止（宋代）

腰镰行稻区，引挽亲刈熟。黄云卧千顷，弥望极平陆。

潦水秋未收，褰裳听满足。为士复兼农，自身仍当仆。

书年贺丰稔，天事诚委曲。辛苦岂敢辞，幸此卒岁蓄。

归来妻孥笑，风日缁面目。未觉城市胜，生理系斗斛。

少年事笔耕，初不辨穜稑。读书舌本燥，得食仅半菽。

人言清有馀，自哂瘦如竹。虚名真画饼，逸景等转烛。

今我更百态，渐已不讳俗。杯水重万言，囊钱踰满腹。

却嗤祖士少，未免怀愧恧。客来讵相访，底用身障簏。
感旧诗
路德延（唐代）

初骑竹马咏芭蕉，尝忝名卿诵满朝。五字便容趋绛帐，

一枝寻满折丹霄。岂知流落萍蓬远，不觉推迁岁月遥。

国境未安身未立，至今颜巷守箪瓢。
玉楼春
莫仑（宋代）

绿杨芳迳莺声小。帘幕烘香桃杏晓。余寒犹峭雨疏疏，好梦自惊人悄悄。

恁君莫问情多少。门外江流罗带绕。直饶明日便相逢，已是一春闲过了。
游九华山
翟溥福（明代）

峰头名胜郁岧峣，一上南岑四望遥。山拥九华森地轴，塔衔双照插天标。

朝看岚翠和烟重，晓过溪声带雨骄。我欲皈依清静里，可能长此避尘嚣。
次韵子云送儿女至昭亭见寄
韩元吉（宋代）

岩岩昭亭山，度岁一再行。
吾亲在其下，有路如砥平。
风物岁时佳，岂问楚与荆。
胡为不得往，使我涕泗横。
出身备王官，敢自颓家声。
圣皇察庶狱，小大必以情。
哀矜且勿喜，死当使之生。
念昔栖闽陬，孤童共营营。
菽水曾几何，青紫望一经。
弟兄亦云幸，假节仍专城。
别离乃频有，仆奴费邀迎。
安仁赋閒居，要自贤西征。
板舆日欢侍，儿女森在庭。
岂比隔山岳，空书问安宁。
薄田右负郭，不归定谁令。
壮士志中原，边尘暗幽并。
拟蹑冒顿居，端谋渭南耕。
书生复何事，三入老承明。
应知当馈叹，廊庙资扶倾。
忍作寒蝉喑，愿为威凤鸣。
【中吕】快活三过朝天子_警世有见识
曾瑞（元代）

警世
有见识越大夫，无转理楚三闾。正当权肯觅个脱身术，那的是高才处。
老孤，面糊，休直待虚名误。全身远害倒大福，驾一叶扁舟去，烟水云林，皆无租赋，拣溪山好处居。相府，帅府，那与他别人住。
肉撑翻鼎饕餮，士蚀损剑镆铘。诸公荣贵不曾绝，偏我如鸠拙。
命耶，运耶，穷通内分优劣。蜂衙蚁阵且略别，伴四季闲风月。老瓦盆边，无明无夜，盆乾时酒再赊。醉也，睡也，一任教花开谢。
受官厅暮雨残，待漏院晓霜寒。耽耽九虎隔重关，更险似连云栈。
左难，右难，牢着脚周公旦。功成名遂不退闲，真个是痴呆汉。梦里浮华，浑无多限，觉来时两鬓斑。试看，这番，又是个新公案。
老风情
莺花寨不受敌，雨云乡纳降旗。簪花人老不相宜，枉惹的人牙戏。
忏悔，罪累，要绝了鸾凤配。人心争奈不是木石，长感动思凡意。得遇知心，私情机密，有风声我怕谁。你任谁，问伊，硬抵着头皮讳。
自误
肉肥甘酒韵美，多一口便伤食。家传一翁淡黄齑，吃过后须回味。
恁地，老实，尚不可渔樵意。时乎命也我自知，无半点闲萦系。枕石眠云，蘧庐天地，正胡蝶魂梦里。晓鸡，乱啼，又惊觉陈抟睡。
劝娼
花刷子拽大权，俏勤儿受熬煎。又待趁风流成就了好姻缘，又待认没幸看钱面。
爱贤，爱钱，两件儿都从伊便。爱贤后谁强如李亚仙，爱钱把冯魁缠。敬富嫌贫，贤愚不辨，想苏卿也识见浅。当时你眼前，若选，谁后似双知县。
入晋陵复不及访朱在明怅然复寄此诗
胡应麟（明代）

廿载飞书醉白沙，乱山寒色限孤查。南园一夜西风急，无数江蓠尽落花。
元宵
陆深（明代）

横笛短箫催暮筵，星桥火树共参天。人于年谷占先兆，老向烟花正有缘。

霄汉无声风力定，山河留影月华圆。他乡频岁冰霜里，故国今宵殿阁边。
骢马
庾抱（唐代）

枥上浮云骢，本出吴门中。发迹来东道，长鸣起北风。

回鞍拂桂白，赪汗类尘红。灭没徒留影，无因图汉宫。
丛桂轩四首·老翠
赵崇璡（宋代）

霓裳阿妹舞婆娑，老翠连云秀复华。
露令山房笼月色，风清池馆落天葩。
分来窦氏三秋种，斧罢吴生几树花。
莫讶仙才无用处，一朝队引啸烟霞。
咏岳王孙县尉复栖霞坟田
龚璛（元代）

岳鄂诸孙复墓田，清明寒食起新烟。道傍为我除苍桧，山下如今哭杜鹃。

高庙神灵应悔此，中原父老尚悽然。西湖靡靡行人去，却望栖霞转可怜。
丁亥三月二十五日雪
赵元（金朝）

夬变乾将至，阴凝阳不流。雨飞犹带雪，风急似号秋。

草木无春意，关河惨客愁。天心宁易测，三叹索冬裘。
和韦开州盛山十二首。桃坞
张籍（唐代）

春坞桃花发，多将野客游。日西殊未散，看望酒缸头。
华顶
李绅（唐代）

欲向仙峰炼九丹，独瞻华顶礼仙坛。石标琪树凌空碧，

水挂银河映月寒。天外鹤声随绛节，洞中云气隐琅玕.

浮生未有从师地，空诵仙经想羽翰。